CELEX: 32021D0174
Language: da
Date: 2021-02-10 00:00:00
Title: Den Europæiske Centralbanks afgørelse (EU) 2021/174 af 10. februar 2021 om ændring af afgørelse (EU) 2020/440 om et midlertidigt opkøbsprogram på foranledning af den pandemiske nødsituation (ECB/2021/6)

15.2.2021   
               
               
                  DA
               
               
                  Den Europæiske Unions Tidende
               
               
                  L 50/29
               
            
         DEN EUROPÆISKE CENTRALBANKS AFGØRELSE (EU) 2021/174
         af 10. februar 2021
         om ændring af afgørelse (EU) 2020/440 om et midlertidigt opkøbsprogram på foranledning af den pandemiske nødsituation (ECB/2021/6)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde, særlig artikel 127, stk. 2, første led,
         under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
         ud fra følgende betragtninger:
         
                     (1)
                  
                  
                     Under hensyn til de ekstraordinære økonomiske og finansielle omstændigheder forbundet med spredningen af coronavirus (covid-19) iværksatte Styrelsesrådet et nyt midlertidigt opkøbsprogram i forbindelse med den pandemiske nødsituation (temporary pandemic emergency purchase programme, »PEPP«) i henhold til Den Europæiske Centralbanks afgørelse (EU) 2020/440 (ECB/2020/17) (1). PEPP omfatter alle kategori af aktiver, der er belånbare i henhold til Den Europæiske Centralbanks udvidede program til opkøb af aktiver (asset purchase programme, »APP«), som omfatter programmet til opkøb af den offentlige sektors aktiver på det sekundære marked, det tredje program vedrørende køb af særligt dækkede obligationer, programmet til opkøb af værdipapirer af asset-backed typen og programmet til opkøb af virksomhedsobligationer.
                  
               
                     (2)
                  
                  
                     I overensstemmelse med sit mandat om at sikre prisstabilitet besluttede Styrelsesrådet den 10. december 2020 at revidere visse af PSPP’s funktioner med henblik på at opretholde gunstige finansieringsvilkår under pandemien, hvilket bidrager til at understøtte den økonomiske genopretning og kompensere for pandemiens negative konsekvenser for inflationen. Specifikt besluttede Styrelsesrådet at udvide den overordnede særskilte ramme for PEPP med 500 mia. EUR til i alt 1 850 mia. EUR og at forlænge tidshorisonten for nettoopkøb under PEPP indtil i hvert fald udgangen af marts 2022. Styrelsesrådet foretager under alle omstændigheder nettoopkøb indtil det beslutter, at den coronavirusrelaterede krisesituation er forbi.
                  
               
                     (3)
                  
                  
                     Opkøb under PEPP vil fortsat blive gennemført fleksibelt i henhold til markedsvilkårene og med henblik på at forebygge en stramning af finansieringsvilkårene, der ikke er i overensstemmelse med pandemiens nedadrettede effekt på den anslåede inflation. Derudover vil fleksibiliteten af opkøb over tid, på tværs af aktivklasser og blandt jurisdiktioner fortsat understøtte den smidige transmission af pengepolitikken. Hvis der kan opretholdes gunstige finansieringsforhold med strømme af opkøb af aktier, der ikke udtømmer rammen over PEPP’s tidshorisont for nettoopkøb, behøver rammen ikke at udnyttes fuldt ud. På samme måde kan rammen om nødvendigt justeres for at opretholde gunstige finansieringsforhold med henblik på at modvirke det negative stød i inflationsudviklingen som følge af pandemien.
                  
               
                     (4)
                  
                  
                     Forlængelsen af opkøb under PEPP til en længere periode afspejler de længerevarende følgevirkninger af pandemien for økonomien og inflationen. Den gør en fortsat tilstedeværelse på markedet og mere vedvarende støtte fra ECB’s pengepolitiske stimulus mulig, herunder også under hensyn til den forventede tidshorisont for udrulning af vacciner og de opdaterede makroøkonomiske fremskrivninger fra ECB’s medarbejdere. Bevarelsen af gunstige finansieringsforhold under pandemien vil bidrage til at reducere usikkerheden og styrke tilliden, hvorved privatforbrug og erhvervsinvesteringer fremmes og i sidste ende understøtter den økonomiske genopretning og bidrager til at udligne pandemiens nedadrettede effekt på inflationsudviklingen.
                  
               
                     (5)
                  
                  
                     Endelig besluttede Styrelsesrådet med henblik på at undgå risikoen for en unødvendig stramning af finansieringsvilkårene på et tidspunkt, hvor genopretningen fra stødet fra pandemien sandsynligvis forbliver ufuldstændig, at afdragene på hovedstolen fra værdipapirer opkøbt under PEPP fuldt ud geninvesteres indtil i hvert fald slutningen af 2023,og derudover, at den fremtidige udfasning af PEPP-porteføljen under alle omstændigheder vil blive styret, så den ikke indvirker på den passende pengepolitiske linje.
                  
               
                     (6)
                  
                  
                     Styrelsesrådet er af den opfattelse, at hele den række af foranstaltninger, der blev vedtaget den 10. december 2020, er nødvendige og forholdsmæssige for at imødegå de alvorlige risici for prisstabiliteten, den pengepolitiske transmissionsmekanisme og de økonomiske udsigter i euroområdet, som de fortsat alvorlige betingelser som følge af pandemien medfører. Styrelsesrådet er fortsat af den opfattelse, at PEPP, kombineret med alle de andre pengepolitiske foranstaltninger, er et passende redskab til at bevare de gunstige finansieringsforhold under pandemien. Derudover er en efterjustering af PEPP på grundlag af en yderligere ramme for opkøb, der fortsat er fleksibel i sin anvendelse, mere effektiv end de alternative pengepolitiske instrumenter i forhold til at opretholde den påkrævede lempelige pengepolitik i den nuværende periode under pandemien, der er karakteriseret af en høj grad af usikkerhed. Endelig skønner Styrelsesrådet i lyset af den forudgående vurdering, hvorefter fordelene ved opløb under PEPP alt i alt opvejer de eventuelle omkostninger, at den positive virkning af yderligere opkøb af aktiver, kombineret med hele den række af pengepolitiske foranstaltninger, der blev vedtaget den 10. december 2020, foretaget med henblik på at opnå Den Europæiske Centralbanks mål om prisstabilitet, klart opvejer eventuelle negative virkninger for andre politikområder. Styrelsesrådet er fortsat klar til at justere alle sine instrumenter, hvis det er relevant, med henblik på at sikre, at inflationen bevæger sig mod målet på en vedvarende måde i overensstemmelse med Styrelsesrådets engagement i at opnå symmetri.
                  
               
                     (7)
                  
                  
                     Den Europæiske Centralbanks afgørelse (EU) 2020/440 (ECB/2020/17) bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Ændringer
            Den Europæiske Centralbanks afgørelse (EU) 2020/440 (ECB/2020/17) ændres som følger:
            
                        1)
                     
                     
                        Artikel 1, stk. 1, erstattes af følgende:
                        
                           »1.   Eurosystemet fastsætter hermed det midlertidige opkøbsprogram på foranledning af den pandemiske nødsituation (temporary pandemic emergency purchase programme, herefter »PEPP«) som et særskilt opkøbsprogram. PEPP's samlede ramme er 1 850 mia. EUR. Afdragene på hovedstolen fra værdipapirer opkøbt under PEPP geninvesteres fuldt ud ved opkøb af belånbare omsættelige gældsværdipapirer indtil i hvert fald udgangen af 2023. Under alle omstændigheder vil den fremtidige udfasning af PEPP-porteføljen blive styret således, at den ikke indvirker på den passende pengepolitiske linje.«
                        
                     
                  
                        2)
                     
                     
                        Artikel 5, stk. 3, affattes således:
                        
                           »3.   Styrelsesrådet delegerer beføjelsen til at fastsætte et passende tempo og en passende sammensætning af de månedlige opkøb under PEPP inden for den samlede ramme på 1 850 mia. EUR til direktionen. Særligt kan købsfordelingen justeres under PEPP for at muliggøre udsving i fordelingen af købestrømme over tid, på tværs af aktivklasser og blandt jurisdiktioner.«
                        
                     
                  
         
            Artikel 2
            Afsluttende bestemmelse
            Denne afgørelse træder i kraft på den fjerde dag efter offentliggørelsen i Den Europæiske Unions Tidende.
         
         
            Udfærdiget i Frankfurt am Main, den 10. februar 2021.
            
               Christine LAGARDE
               
                  Formand for ECB
               
            
         
         
            (1)  Den Europæiske Centralbanks afgørelse (EU) 2020/440 af 24. marts 2020 om et midlertidigt opkøbsprogram på foranledning af den pandemiske nødsituation (ECB/2020/17) (EUT L 91 af 25.3.2020, s. 1).